CELEX: 62016TN0047
Language: et
Date: 2016-02-02 00:00:00
Title: Kohtuasi T-47/16: 2. veebruaril 2016 esitatud hagi – Sigma Orionis versus REA

14.3.2016   
            
            
               ET
            
            
               Euroopa Liidu Teataja
            
            
               C 98/58
            
         2. veebruaril 2016 esitatud hagi – Sigma Orionis versus REA
   (Kohtuasi T-47/16)
   (2016/C 098/74)
   Kohtumenetluse keel: prantsuse
   
      Pooled
   
   
      Hageja: Sigma Orionis SA (Valbonne, Prantsusmaa) (esindajad: advokaadid S. Orlandi ja T. Martin)
   
      Kostja: Teadusuuringute Rakendusamet (REA)
   
      Nõuded
   
   Hageja palub Üldkohtul tuvastada, et:
   
               —
            
            
               REA ei täitnud H2020 toetuslepingu tingimusi, lõpetades kõik hagejale tehtavad maksed OLAF-i ebaseaduslikult läbi viidud uurimise aruande alusel;
            
         
               —
            
            
               teise võimalusena anda korraldus eksperdi määramiseks, et teha kindlaks hagejale vaidlusaluse toetuslepingu kohaselt vaieldamatult võlgnetavad summad.
            
         Selle tulemusena:
   
               —
            
            
               mõista kostjalt välja H2020 toetuslepingu alusel võlgnetav summa 425 406,25 eurot, lisades sellele artikli 21.11.1 alusel viivitusintressi, mis arvutatakse alates võlgnetavate summade sissenõutavaks muutumise kuupäevast, Euroopa Keskpanga poolt põhiliste refinantseerimistehingute jaoks asjaomasel perioodil kehtestatud määras, millele on lisatud 3,5 protsendipunkti;
            
         
               —
            
            
               mõista kostjalt hageja kasuks välja hüvitis täiendava kahju eest, mida ta kandis ning mis on hinnatud 1 500 000 eurole, tingimusel, et seda võib menetluse käigus vähendada või suurendada;
            
         
               —
            
            
               mõista kostjalt välja kohtukulud.
            
         
      Väited ja peamised argumendid
   
   Hagi põhjenduseks esitab hageja kaks väidet.
   
               1.
            
            
               Esimene väide, et Teadusuuringute Rakendusametil (REA) ei ole alust tugineda ebaseaduslikult kogutud tõendite abil koostatud aruandele, et põhjendada oma otsust lõpetada hagejale tehtavad maksed, ning seda kogu ulatuses. Hageja väidab selle kohta, et kuna REA tugines ebaseaduslikult kogutud tõenditele, siis on nii maksete lõpetamine kui ka lepingute ülesütlemine ebaseaduslikud.
            
         
               2.
            
            
               Teine väide, et on rikutud proportsionaalsuse põhimõtet, kuna mitu tehnilise auditi aruannet näitasid sarnaselt, et hageja oli ressursse kasutanud kooskõlas säästlikkuse, tõhususe ja usaldusväärse finantsjuhtimise põhimõtetega. Sellest tuleneb, REA-l ei ole alust kinnitada, et hageja pani teiste toetustega seoses toime rikkumisi, mis põhjendaks lepingu ülesütlemist ja kõigi maksete lõpetamist vaidlusaluse toetuslepingu alusel. Lisaks on toetuslepingutes osalemine hagejale ainus rahastamisallikas ning uute Euroopa projektide puudumine ajab ta vältimatult pankrotti.